钦定古今图书集成/明伦汇编/官常典/第728卷 > 姜才
## 钦定古今图书集成/明伦汇编/官常典/第728卷 > 姜才

按《宋史忠义传》：“才，濠州人，貌短悍，少被掠入河朔，稍
长亡归，隶淮南兵中，以善战名。然以来归人，不得大
官，为通州副都统。时淮多健将，然骁勇无逾才。才知
兵，善骑射，抚士卒有恩，至临阵，军律凛凛。其子当战
回白事，才望见以为败也，拔剑驰逐，几杀之。贾似道
出师，才以兵属孙虎臣为先锋，相拒于丁家洲。大军”
设炮架彀车弩，江滨中流数千艘，旌旗联亘，鼓行而
下。才奋兵前接，战，锋已交，虎臣遽过其妾所乘舟，众
见之，讙曰：“步师遁矣。”于是诸军皆溃，才亦收兵入扬
州。大兵乘胜攻扬州，才为三叠阵，逆之三里沟，战有
功。又与元帅战扬子桥，日暮兵乱，流矢贯才肩。才拔
矢挥刀而前，所向辟易。已而大军筑长围，自扬子桥
竟瓜洲，东北跨湾头至黄塘，西北至丁村，务欲以久
困之，时德祐元年也。明年正月，宋亡。二月，五奉使及
一阁门宣赞舍人持谢太后诏来谕，才发弩射却之，
复以兵衍击五奉使于召伯堡，大战而退。未几，瀛国
公至瓜洲，才与庭芝泣涕誓将士出夺之，将士皆感
泣。乃尽散金帛犒兵，以四万人夜𢭏瓜洲，战三时，众
拥瀛国公避去。才进战至浦子市，夜犹不退。阿术使
人招之，才曰：“吾宁死，岂作降将军邪！”四月，才以兵攻
湾头栅。五月，复攻之，骑旋泞而止。乃舍骑步战，至四
鼓，全师以归。扬食尽，才时出运米真州、高邮以给兵。
六月，护饷至马家渡，万户史弼将兵击夺之。才与战达旦，弼几殆，阿术驰兵来援，乃得免去。庭芝以在围
久，召才计事，屏左右，语久之，第闻才厉声云：“相公不
过忍片时痛耳。”左右闻之，俱汗下。才自是以兵护庭
芝第，期与俱死。七月，益王在泰州，以龙神四厢都指
挥使、保康军承宣使召才与庭芝。东至泰州，将入海，
阿术以兵追及，围泰州，使使者招之降，才不听。阿术
驱扬兵士妻子至城下，会才疽发背，不能战，诸将遂
开门降。都统曹安国入才卧内，执之以献。阿术爱其
忠勇，欲降而用之，才肆为谩言，阿术责庭芝不降，才
曰：“不降者，才也。”复愤愤不已。阿术怒，呙之扬州。才临
刑，夏贵出其旁，才切齿曰：“若见我，宁不愧死邪！”